钦定古今图书集成/明伦汇编/官常典/第344卷 > 孙沔
## 钦定古今图书集成/明伦汇编/官常典/第344卷 > 孙沔

按《宋史》本传：“沔字元规，越州会稽人。中进士第，补赵
州司理参军。跌荡自放，不守士节，然材猛过人。后以
秘书丞为监察御史里行。景祐元年，礼院奏用冬至
日册后，沔奏：丧未祥，禫而行嘉礼，非制也。同安县尉
李安世上书指切朝政，被劾，沔奏加罪。安世恐杜天
下，言者请勿治，黜知衡山县。道复上书言时事，再贬”
永州监酒，移通判潭州，知处州，复为监察御史，再知
楚州，所在皆著能迹。召为左正言，论事益有直名。迁
尚书工部员外郎，提举两浙刑狱，遂以起居舍人为
陕西转运使。时宰相吕夷简求罢，仁宗优诏弗许。沔
上书言：“自夷简当国，黜忠言，废直道，及以使相出镇
许昌，乃荐王随、陈尧叟代己。才庸负重，谋议不协，忿
争中堂，取笑多士，政事寖废。又以张士逊冠台席。士
逊本乏远识，致隳国事。盖夷简不进贤为社稷远图，
但引不若己者为自固之计，欲使陛下知辅相之位
非己不可冀，复思己而召用也。陛下果召夷简，还自
大名，入秉朝政，于兹三年，不更一事，以姑息为安，以
避谤为右。西州将帅，累以败闻。契丹无厌，乘此求赂，
兵歼货悖，天下空竭，刺史牧守，十不得一。法令变易士民怨嗟，隆盛之基，忽至于此。今夷简以病求退，陛
下手和御药，亲写德音，乃谓‘恨不移，卿之疾在于朕
躬。四方义士，传闻诏语，有泣下者。夷简任中书二十
年，三冠辅相，所言无不听，所请无不能。有宋得君，一
人而已，未知何以为陛下报？天下皆称贤，而陛下不
用者，左右毁之也；皆谓憸邪，而陛下不知者，朋党蔽
之也。比契丹复盟，西夏款塞，公卿忻忻，日望和平。若
因此振纪纲，修废坠，选贤任能，节用养兵，则景德、祥
符之风复见于今矣。若恬然不顾，遂以为安，臣恐土
崩瓦解，不可复救’。”而夷简意谓四方已宁，百度已正，
欲因病默默而去，无一言启沃上心，别白贤不肖，“虽
尽南山之竹，不足书其罪也。”书闻，帝不之罪，议者喜
其謇切。居两月，以天章阁待制为都转运使。